SL Uradni list Evropske unije C 353/14

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 353/08

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„TRAVIA DA BEIRA BAIXA“

ES št.: PT-PDO-0005-0848-10.01.2011

ZGO ( ) ZOP ( X )

1. Ime:

„Travia da Beira Baixa“

2. Država članica ali tretja država:

Portugalska

3. Opis kmetijskega proizvoda ali živila:

3.1 Vrsta proizvoda:

Skupina 1.4 – Drugi proizvodi živalskega izvora (mlečni proizvodi)

3.2 Opis proizvoda, za katerega se uporablja ime iz 1. točke:

Proizvod „Travia da Beira Baixa“ se pridobiva s segrevanjem sirotke, ki ostane pri izdelavi proizvodov „Queijos da Beira Baixa“ (siri iz pokrajine Beira Baixa) (Queijo de Castelo Branco ZOP, Queijo Amarelo da Beira Baixa ZOP in Queijo Picante da Beira Baixa ZOP), pri čemer pride do obarjanja ali koagulacije laktalbumina in laktoglobulina. Gre za svež, nefermentiran proizvod, katerega konsistenca je mehka in bolj ali manj testena zaradi dodatka majhne količine sirotke „rescaldão“.

(a) Kemijske lastnosti

Sestava proizvoda je heterogena, saj se pri njegovi izdelavi uporabijo mleko dveh vrst prežvekovalcev (ovac in koz) in različne vrste sira, pridobljene z različnimi proizvodnimi postopki. Ima naslednje okvirne lastnosti:

vlaga: od 70 do 80 %;

skupna vsebnost maščob: od 5 do 9 g/100 g proizvoda;

skupna vsebnost beljakovin: od 4 do 7 g/100 g proizvoda;

pepel: od 0,6 do 1,4 g/100 g proizvoda.

(b) Fizikalne lastnosti

Oblika: proizvod „Travia da Beira Baixa“ nima posebne oblike. Ker je njegova konsistenca bolj ali manj testena, prevzame obliko posode, v kateri je shranjen.

Tekstura: proizvod ima obliko precej drobljivega in zrnatega mehkega sirnega testa bele barve.

Okus in aroma: proizvod je mlečno-sladkega okusa s prijetno aromo in se v ustih dobro topi.

3.3 Surovine (samo za predelane proizvode):

Za izdelavo proizvoda „Travia da Beira Baixa“ potrebujemo sirotko, pridobljeno kot stranski proizvod pri proizvodnji sirov iz pokrajine Beira Baixa, pitno vodo in surovo ovčje ali kozje mleko.

3.4 Krma (samo za proizvode živalskega izvora):

Dovoljeni proizvodni sistem je tradicionalni ekstenzivni način kmetovanja. Drobnica se torej v osnovi prehranjuje z naravno krmo ali krmo, obogateno s pašnimi rastlinami, ki so prilagojene značilnostim tal in podnebnim značilnostim zadevne regije, v obdobjih, ko take krme ni v izobilju, pa se prehrana dopolni s senom in slamo.

3.5 Posebni proizvodni postopki, ki jih je treba izvajati na opredeljenem geografskem območju:

„Travia da Beira Baixa“ je dopolnilni proizvod, ki se pridobiva ob proizvodnji sirov „Queijos da Beira Baixa ZOP“. Surovina je z mikrobiološkega vidika zelo hitro pokvarljiva in občutljiva, zato je treba obdelavo in nadaljnje pakiranje opraviti takoj po proizvodnji. To pomeni, da je treba celoten postopek pridobivanja proizvoda „Travia da Beira Baixa“, tudi pakiranje, opraviti v proizvodnih obratih, v katerih se proizvajajo siri „Queijos da Beira Baixa ZOP“, in torej tudi na istem geografskem območju. Le v takih razmerah je mogoče preprečiti poslabšanje kakovosti in pristnosti, do katerega bi prišlo zaradi izvajanja več zaporednih postopkov in/ali postopkov s časovnim zamikom ter ki bi škodovalo interesom proizvajalcev in porabnikov.

3.6 Posebna pravila za rezanje, ribanje, pakiranje itn.:

Čeprav se sir „Travia da Beira Baixa“ proizvaja pri visokih temperaturah, je zaradi visoke vsebnosti beljakovin, laktoze in vode ob izvajanju postopkov po proizvodnji dovzeten za razvoj mikroorganizmov. Zadevne kakovostne in količinske spremembe mikroflore se kažejo v spremembah fizikalnih in kemijskih lastnosti, ki v veliki meri odločajo o tem, ali bo proizvod končnemu porabniku všeč.

Zato morajo biti materiali, ki se uporabljajo za pakiranje proizvoda „Travia da Beira Baixa“ ali so v stiku z njim, neoporečni in z vsebino ne smejo reagirati. Dovoljeno je vakuumsko pakiranje ali kakršna koli druga oblika pakiranja, za katero je dokazano, da je z njo mogoče zagotoviti pogoje, potrebne za ohranitev proizvoda in njegove splošne kakovosti.

3.7 Posebna pravila za označevanje:

Ob upoštevanju vseh zakonskih zahtev in zahtev v zvezi s posebnim logotipom proizvoda ter

glede na obliko trženja in označevanja mora oznaka proizvoda „Travia da Beira Baixa“ vključevati naslednje elemente:

— ime ali ime podjetja in naslov proizvajalca,

— oznako zdravstvene ustreznosti proizvajalca,

— certifikacijsko oznako in

— logotip Evropske unije.

4. Kratka opredelitev geografskega območja:

Geografsko območje proizvodnje surovin, predelave in pakiranja, ki sovpada z geografskim območjem proizvodnje sirov „Qeijos da Beira Baixa“, vključuje občine („concelhos“) Belmonte, Castelo Branco, Fundão, Idanha-a-Nova, Mação, Oleiros, Penamacor, Proença-a-Nova, Sertã, Vila de Rei in Vila Velha de Ródão ter lokalne skupnosti („freguesias“) Aldeia de São Francisco, Aldeia do Souto, Barco, Boidobra, Casegas, Conceição, Covilhã, Dominguiso, Ferro, Orjais, Ourondo, Peraboa, Peso, Santa Maria, São Jorge da Beira, São Martinho, São Pedro, Sobral de São Miguel, Teixoso, Tortosendo, Vale Formoso in Vales do Rio v občini Covilhã.

5. Povezanost z geografskim območjem:

5.1 Posebnosti geografskega območja:

Tradicionalni ekstenzivni načini kmetovanja, značilni za to regijo, so tesno povezani s prevladujočim podnebjem in zemljo, ki v veliki meri pogojujeta razvoj krmnih rastlin. Za podnebje v tej regiji so značilne visoke povprečne letne temperature, dolga, topla in suha poletja ter blage zime z na splošno sorazmerno malo povprečnimi padavinami in občasno slano. Prevladujoča značilnost tega območja je sušnost, ki se zmanjšuje od juga proti severu in od vzhoda proti zahodu.

Naravni pašniki na peščenih tleh so porasli s travo, ki se bolje razvija in razrašča (Agrostis, Poa itd.), ter enoletnimi stročnicami večje vrednosti za pastirsko dejavnost (Ornitopus, T. Cherleri, T. Arvense itd.). Pašniki na manj utrjenih tleh granitnega izvora, poraščeni z enoletnimi travami, ki se slabo razvijajo (Vulpia, Periballia), in nekaterimi stročnicami z manjšo prehransko vrednostjo (Trifolium angustifolium in T. Stellatum), so manj kakovostni in dajejo majhen izkoristek. Na tleh iz skrilavca, če upoštevamo le predele, na katerih tla dobro zadržujejo vodo, so pašniki sprejemljive kakovosti, na katerih prevladujejo enoletne trave, najpogosteje ljuljke (Lolium spp.). Stročnice so večinoma primerne za pastirsko dejavnost (Trifolium spp. in Ornithopus).

5.2 Posebnosti proizvoda:

Proizvod „Travia da Beira Baixa“ ima posebne lastnosti zaradi izvora surovin in proizvodnih metod. Izdeluje se iz sirotke, pridobljene ob proizvodnji sirov „Queijos da Beira Baixa“. Sirotka se odcedi, da se tako odstranijo stranski proizvodi sirnine, nato pa se doda voda, če mleko vsebuje sol. Sirotka se nato segreje na temperaturo od 80 do 90 °C, pri čemer jo je treba ves čas počasi mešati, dokler se ne začne koagulacija, razpoznavna po pojavu kosmičev, ki se zaradi majhne gostote nabirajo na površini. Temperatura se zniža in mešanje ustavi do trenutka, tik preden se doseže vrelišče, kar lahko traja od 15 do 30 minut. Da se zagotovita boljši izkoristek in bolj čvrsto testo, se tik pred vretjem navadno doda malo ovčjega ali kozjega mleka. Nato se testo s penovko pobere iz posode, v kateri je potekala koagulacija, ter se predeva v posode, kjer se zmeša z malo sirotke, da pridobi bolj ali manj testeno konsistenco.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO):

Ovčje in kozje mleko, namenjeno za izdelavo sirov „Queijos da Beira Baixa“, ob kateri se pridobivajo surovine za izdelavo proizvoda „Travia de Beira Baixa“, mora izvirati izključno s kmetijskih gospodarstev na geografskem območju proizvodnje. Proizvodni sistem mora biti tradicionalni ekstenzivni način kmetovanja z majhnimi čredami. Živali se velik del dneva pasejo, zvečer pa se vrnejo v hlev, kjer jih pomolzejo in kjer vsaj pozimi tudi prenočijo.

Torej osnovo njihove prehrane sestavlja naravna krma ali krma, obogatena s pašnimi rastlinami, ki so prilagojene značilnostim tal in podnebnim značilnostim zadevne regije. Gojenje krmnih rastlin za proizvodnjo sena in pašo čred je bilo vedno ustaljena praksa v celotni regiji. Mleko ovac in koz, ki se pasejo v tej regiji, ima torej posebne značilnosti, ki skupaj s tehnikami in spretnostmi, uporabljenimi v postopkih proizvodnje in pakiranja, omogočajo pridobivanje samosvojih in cenjenih proizvodov, ki jih porabniki poznajo pod imenom regije izvora.

Sklic na objavo specifikacije:

(člen 5(7) Uredbe (ES) št. 510/2006)

http://www.gpp.pt/valor/ce_travia_bb.pdf

(1) UL L 93, 31.3.2006, str. 12.